Der har onsdag været store regionale temperaturforskelle i landet. Nordjylland var ramt af flere skyer end så mange andre steder, og vi kunne ikke helt hive de korte bukser ud af skabet som i Sønderjylland.

Den sidste dag i marts har med en temperatur helt op på 20,1 grader budt på næsten sommerlige fornemmelser. Det var Store Jyndevad i Sønderjylland, som løb med dagens højeste temperatur. Midt på eftermiddagen ramte termometret nemlig dagens højeste temperatur i byen, der ligger blot få kilometer fra den tyske grænse. Vi skal tilbage til 2017 for at finde en varmere martsdag i Danmark. Dengang målte vi 21,5 grader. I Store Jyndevad er det imidlertid noget af et temperaturspring, man har kunnet opleve på denne onsdag. Ved solopgang var temperaturen således kun 2,8 grader i byen, men steg altså med over 17 grader henover dagen. Det er ikke tilfældigt, at det er i Syd- og Sønderjylland, det har været varmest. Den lune luft, som giver os det varme vejr, henter vi nemlig i øjeblikket fra sydvest, og når den rammer Syd- og Sønderjylland, har den ikke haft mulighed for at blive afkølet henover havet på samme måde, som når den rammer eksempelvis Fyn og Sjælland. Nye europæiske varmerekorder for marts Endelig tæller det også med i regnskabet, at vi trods alt skriver sidste dag i marts, og dermed er betingelsen for at opnå en høj temperatur også langt bedre end i starten af marts, hvor dagslængden var over to timer kortere, end den er nu. Den højeste marts-temperatur nogensinde målt faldt i øvrigt i 1990, hvor der blev målt 22,2 grader. Store regionale forskelle Mens man altså i hele den sydlige det af landet stort set har kunne færdes i t-shirt og korte bukser, har det var helt andre temperaturer i Nordjylland. Solrigt, men køligt påskevejr Både på Læsø, i Skagen og ved Thyborøn har temperaturen således kun været oppe på 8-9 grader, som den højeste. Årsagen til det er blandt andet, at der dagen igennem har været flere skyer over Nordjylland. Koldere påskedage - men husk UV-indekset Torsdag tager vi hul på en ny måned, og den starter langt koldere end den gamle sluttede. En koldfront skal nemlig igennem landet i løbet af natten, og det sænker temperaturen markant. Dagtemperaturerne vil placere sig omkring 10 grader og der kommer udbredt nattefrost. Alligevel er der gode chancer for at se meget til solen både Langfredag og lørdag. Og når man taler om solen - ja, så bør det nævnes, at UV-indekset både tirsdag og onsdag har ligget tæt på 3. Når vi rammer et UV-indeks på 3 eller derover anbefales det af blandt andet Kræftens Bekæmpelse at beskytte sig mod solens stråler. Selvom det bliver væsentlig køligere, forventes UV-indekset stadig at komme tæt på 3 i påskedagene.